Länsimetro-selvitystä koskeva ehdotus on toistamiseen jätetty pöydälle. Asiasta päätti maanantaina iltapäivällä kokoontunut Helsingin kaupunginhallitus.

Apulaiskaupunginjohtaja Pekka Sauri esitti kaupunginhallitukselle, että Helsingin oma selvitys länsimetron viivästymisestä ja kustannusten ylittämisestä laaditaan vasta, kun Länsimetro Oy:n teettämä oma selvitys on valmistunut.

– Kaupunginhallitus oli yksimielinen siitä, että tarvitsemme lisää miettimisaikaa, Sauri kommentoi.

Kaupunginhallituksen puheenjohtaja Tatu Rauhamäki (kok.) kertoo, että konsultointiyritys Deloittelta kesällä tilatusta ei ole saatu vielä mitään, mutta että se on näillä näkymin suppeampi kuin kaupunginhallitus toimeksiannossaan toivoi.

Rauhamäki summaa kaupunginhallituksen toivoneen, että selvityksen lähtökohta olisi ollut se, että siinä tullaan tarkastelemaan pitkällä aikavälillä Länsimetroon liittyviä ongelmia, eikä vain viimeisen vaiheen viivästyksiä.

– Halusimme ottaa viikon aikalisän, jotta voimme päättää laajennetaanko selvitystä sellaiseksi, että se kattaisi käsityksen, mikä kaupunginhallituksella oli silloin, kun selvityksen tarpeesta linjattiin, Rauhamäki sanoo.

Selvityksiä todennäköisesti enemmänkin

Rauhamäki ei usko, että Helsingin kaupungin ja Länsimetro oy:n selvitykset jäävät ainoiksi selvityksiksi, jossa perataan Länsimetron mutkikasta taivalta ja toistellaan kysymystä mikä meni pieleen?

– Asia vaatii vielä paljon kaivelua, koska niin moni asia on mennyt pieleen koko Länsimetro-projektin aikana sieltä hamassa menneisyydessä tehdyistä budjettiarvioista nykypäivään.

Apulaiskaupunginjohtaja Sauri uskoo, että ensi viikon maanantaina hänen ehdotuksensa Helsingin tekemästä Länsimetro-selvityksestä menee kaupunginhallituksen päätöksen saattelemana joko jäihin tai jollain muulla tavalla eteenpäin.

– Yleensä asiat ratkeavat sen jälkeen, kun ne on kaksi kertaa jätetty pöydälle.